
ДО 
ОБЩИНСКИ СЪВЕТ
БУРГАС



ДОКЛАДНА ЗАПИСКА

ОТ ДИАНА САВАТЕВА
ЗАМ. - КМЕТ „КУЛТУРА, ТУРИЗЪМ И СПОРТ“, ОБЩИНА БУРГАС

	ОТНОСНО: Даване на съгласие за кандидатстване на Общинско предприятие „Туризъм“ по програма на Агенция за хората с увреждания за „Изграждане на достъпна архитектурна среда на културни, исторически, спортни обекти за хора с увреждания“ за финансиране на дейности в Туристически комплекс „Остров Света Анастасия“, находящ се в Община Бургас, Бургаски залив.

	УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

	С Решение, прието по т. 26 от дневния ред на 26 - то заседание на Общински съвет – Бургас, проведено на 23.07.2013 г., Туристически комплекс „Остров Света Анастасия“ е поверен за стопанисване и управление на Общинско предприятие „Туризъм“ при Община Бургас. Комплексът е един от знаковите туристически и културни обекти на територията на града и в него периодично се извършват различни дейности за подобряване достъпността, неговата значимост и качеството на преживяване на посетителите.
[bookmark: _Hlk129245722]Във връзка с разширяване на достъпа до обекта за хора с увреждания, както и на тяхната информираност за историята на острова и неговите забележителности, Общинско предприятие „Туризъм“ има възможност да кандидатства за отпускане на средства по Компонент 1: „Осигуряване на външен достъп до обект“ на Проект „Изграждане на достъпна архитектурна среда на културни, исторически, спортни обекти за хора с увреждания“, обявен от Агенция за хората с увреждания. 
Размерът на финансирането по тези компоненти е в размер до 12 000 лева, като не се предвижда финансиране от Община Бургас. 
За да улесни посетителите с увреждания в туристическия комплекс, ОП „Туризъм“ ще изготви проектно предложение за поставяне на табели с надпис на брайл и обновяване и изравняване на каменната настилка на част от пътеките в комплекса.
Максималната продължителност за изпълнение на дейностите по програмата е 3 месеца. Това означава, че при одобрение на предложението и нормалното протичане на услугите по реализацията на проекта, още в средата на 2023 година, обектът ще повиши своята достъпност за хора с увреждания.
Съгласно Методиката за финансиране на проектите по програмата, важен компонент при попълване на формуляра за кандидатстване е прилагане на писмено съгласие от собственика на обекта за извършване на предвидените в конкурсното предложение дейности. 
Решенията за придобиване, управлението и разпореждането с имоти и вещи - общинска собственост, са в компетентността на общинския съвет по арг. от разпоредбите на чл. 8, ал. 1 от Закона за общинската собственост и чл. 21, ал. 1, т. 8 от Закона за местното самоуправление и местната администрация.

Предвид изложеното и на основание чл. 21, ал. 1, т. 8 от Закона за местното самоуправление и местната администрация във връзка с чл. 8, ал. 1 от Закона за общинската собственост, предлагам, Общински съвет - Бургас да вземе следните:
			
РЕШЕНИЯ:

1. Общински съвет – Бургас дава съгласие Общинско предприятие „Туризъм“ да кандидатства по програма на Агенция за хората с увреждания за финансиране на дейности в Туристически комплекс „Остров Света Анастасия“ по Компонент 1 на тема: „Изграждане на достъпна архитектурна среда на културни, исторически, спортни обекти за хора с увреждания“.
2. При одобрение на проектното предложение от Агенция за хората с увреждания, Общински съвет – Бургас дава съгласие ОП „Туризъм“ да извърши дейностите, свързани с изпълнение на проекта, както и да получи одобрените финансови средства.


С уважение,

ДИАНА САВАТЕВА
Зам.- кмет „Култура, туризъм и спорт“
Община Бургас

